Polisiemanne wat rower doodskiet hoor hul lot‘n Skermskoot uit die video wat deur die Sunday Times verkry is. Twee voormalige Wes-Randse polisiebeamptes gaan Vrydag na verwagting gevonnis word nadat hulle byna twee jaar gelede ŉ vermeende rower in Krugersdorp op teregstellingswyse doodgeskiet het. “Sers. Puleng Sebetwa (38) en konst. Titus Mabela (30) sal in die Suid-Gautengse hooggeregshof gevonnis word nadat hulle vroeër skuldig bevind is aan moord en aanranding,” het Moses Dlamini, nasionale woordvoerder van die onafhanklike polisie-ondersoekdirektoraat (Opod), gesê. Sebetwa en Mabela is verlede jaar skuldig bevind dat hulle aan die einde van Oktober 2015 vir Khulekani Mpanza (32) in Harveystraat doodgeskiet het. “Die beamptes het vals verklarings afgelê dat toe hulle Mpanza doodgeskiet het, hy op hulle geskiet het. Kringtelevisie-beeldmateriaal wat later verkry is, het egter aangedui dat die oorledene doodgeskiet is terwyl hy op die grond gelê en nie ŉ gevaar vir die polisie ingehou het nie.” Maroela Media het vroeër berig die beamptes het hulself aan die begin van November 2015 by die Krugersdorp-polisiestasie oorgegee, nadat beeldmateriaal van kringtelevisiekameras wat deur die Sunday Times verkry is, wyd op sosiale media gedeel is. Die beeldmateriaal wys hoe Mpanza op die polisiebeamptes losbrand terwyl hy vlug van ŉ rooftoneel. Die polisie skiet terug en Mpanza word gewond en val op die grond neer. Terwyl hy op die sypaadjie lê tussen ŉ heining en ŉ afleweringsvoertuig, stap ŉ polisiebeampte nader en skop die bloeiende Mpanza. Dan stap die konstabel wat hom glo die eerste keer geskiet het, nader. Hy praat vlugtig met sy kollega, voordat hy sy vuurwapen op Mpanza rig en hom van ŉ kort afstand af doodskiet.